吊楊尚書哭子未幾復鼓盆
作者：釋居簡
朝代：宋

paragraphs: 壽域富萬彙，楚楚惟靈椿。
彭固不可儕，聃亦虞遘迍。
天高杳難問，請以意自陳。
大年豈知止，小知寧無贏。
况夫朝有聞，幻變可得嬰。
君家老孟光，及與膝上英。
洞窺天地先，一視蜾與蛉。
居然因其小，其餘贊經綸。
青青脩梧枝，尚有五色翎。
相參星辰履，共爲黄河清。